ঐতিহাসিক ইবনে হিশাম ও মাগাজির বর্ণনা থেকে জানা যায়, রাসূল (সা) তার কথার কোনো জবাব দেননি, এমনকি মুখ তুলে তাকানওনি। বরং রাসূল ছিলেন নিরুত্তর। তিনি ভাবছিলেন গত কালের কথা। খাজায়া গোত্রের প্রধানকে তিনি কথা দিয়েছেন তাদের তিনি সাহায্য করবেন। তিনি মুজাহিদদেরকে যুদ্ধের প্রস্তুতি নিতেও নির্দেশ দিয়েছেন। যে ঘটনা ঘটেছে এতে এটাই যুক্তিযুক্ত। এখন আবু সুফিয়ানকে তিনি কী বলবেন? বলবেন, আমি আমার বাহিনীকে যুদ্ধের জন্য প্রস্তুত হওয়ার নির্দেশ দিয়েছি। নাকি বলবেন, ঠিক আছে, আপনি ফিরে যান, আমি কোনো কঠিন সিদ্ধান্ত নেবো না? কী করবেন তিনি? কী বলবেন? না, তিনি কিছুই বললেন না, মুখও তোললেন না।